Το φιλοδώρημα των 2.000.000 δολαρίων

Το φιλοδώρημα των 2.000.000 δολαρίων (Πρωτότυπος τίτλος: It Could Happen to You) είναι μια ρομαντική κωμωδία Αμερικανικής παραγωγής του 1994 σε σκηνοθεσία Άντριου Μπέργκμαν και σενάριο της Τζέιν Άντερσον. Πρωταγωνιστούν οι Νίκολας Κέιτζ, Μπρίτζετ Φόντα και η Ρόζι Πέρες.

Η ταινία αναφέρεται στον αστυνομικό της Νέας Υόρκης (Κέιτζ) που κερδίζει το λόττο και μοιράζει τα κέρδη του με μια σερβιτόρα (Φόντα). Αυτή η βασική πτυχή είναι εμπνεύσμενη από ένα πραγματικό περιστατικό.Mark, Lois Alter. (1994, July 29). "Winning Personalities ", Entertainment Weekly Ο Άιζακ Χέιζ έχει τον ρόλο του μυστικού ρεπόρτερ και φωτογράφου Άντζελ Ντούπρι, ενώ είναι επίσης ο αφηγητής της ταινίας.

 Πλοκή 
Ο αστυνομικός Τσάρλι Λανγκ είναι ένας ευγενικός και γενναιόδωρος άνθρωπος που αγαπά τη δουλειά του και την περιοχή Κουίνς της Νέας Υόρκης όπου ζει. Η σύζυγός του, Μιούριελ εργάζεται σε κομμωτήριο και, σε αντίθεση με τον Τσάρλι, είναι εγωίστρια, άπληστη και υλιστική, καθώς διαμαρτύρεται συνεχώς για την κατάστασή στην οποία ζούνε. Η σερβιτόρα Υβόν Μπιάσι, από την άλλη μεταβαίνει σε ένα ειρηνοδικείο όπου επικαλείται την πτώχευση, καθώς ο σύζυγός της Έντι, τον οποίο δεν είχε ακόμη τη δυνατότητα να χωρίσει, πήρε την πιστωτική της κάρτα και ξόδεψε 12.000 δολάρια χωρίς την άδειά της.

Ο Τσάρλι συναντά την Υβόν στο εστιατόριο όπου εργάζεται. Δεδομένου ότι ο Τσάρλι δεν έχει αρκετά χρήματα για να πληρώσει το φιλοδώρημα, υπόσχεται στην Υβόν να της δώσει είτε το διπλό φιλοδώρημα είτε το ήμισυ των μελλοντικών κερδών του στο λόττο. Όταν ο Τσάρλι γυρίζει στο σπίτι η Μιούριελ, του ανακοινώνει ότι έχουν κερδίσει 4 εκατομμύρια δολάρια στο λόττο, με τον Τσάρλι την επόμενη μέρα να πηγαίνει στο εστιατόριο της Υβόν για να τηρήσει την υπόσχεσή του, παρά τις διαμαρτυρίες της γυναίκας του. Αυτός και η Υβόν γίνονται αστέρια σχεδόν αμέσως.

Η Υβόν αγοράζει το εστιατόριο όπου εργαζόταν. Τοποθετεί ένα τραπέζι με το όνομα του Τσάρλι στο οποίο οι άνθρωποι που δεν έχουν την οικονομική δυνατότητα να φάνε μπορούν να το κάνουν δωρεάν. Σε μια άλλη εξέλιξη, ο Τσάρλι γίνεται ήρωας για την αποτροπή μιας απόπειρας ληστείας σε ένα παντοπωλείο, αλλά τραυματίζεται στην πορεία, αναγκάζοντάς τον να πάρει αναρρωτική άδεια από την αστυνομία.

Σε μια συγκέντρωση σε ένα ναυλωμένο σκάφος για τους νικητές του λόττο και άλλα μέλη της υψηλής κοινωνίας, η Μιούριελ γνωρίζει τον νεόπλουτο Τζακ Γκρος. Φλερτάρει μαζί του και αργότερα ξεκινά μια σχέση. Εν τω μεταξύ, ο Τσάρλι και η Υβόν περνούν πολύ χρόνο μαζί, δίνοντας συχνά δώρα σε επιβάτες του μετρό ή σε παιδιά, για τα οποία αναφέρουν τα μέσα ενημέρωσης. Η Μουριέλ βαριέται από τις συνεχείς δωρεές και τη συνολική απλότητα του Τσάρλι και τον πετάει έξω από το διαμέρισμά τους, ζητώντας του διαζύγιο. Το ίδιο βράδυ, η Υβόν φεύγει από το διαμέρισμά της αφού εμφανίζεται ο σύζυγός της και την απειλεί να μείνει μέχρι να πάρει 50.000 δολάρια από αυτήν. Στη συνέχεια, ο Τσάρλι και η Υβόν συναντούν ο ένας τον άλλον στο Plaza Hotel και, ακούσια, καταλήγουν να διανυκτερεύσουν μαζί.

Όταν η Μιούριελ και ο Τσάρλι χωρίζουν, η Μιούριελ ζητά όλα τα χρήματα που κέρδισε ο Τσάρλι για τον εαυτό της. Ο Τσάρλι δεν ενοχλείται να δώσει το μερίδιό του από τα χρήματα, αλλά η Μιούριελ θέλει επίσης τα χρήματα που έδωσε στην Υβόν, γεγονός που κάνει τον Τσάρλι να πάει την υπόθεση στα δικαστήρια, όπου η Μιούριελ κερδίζει την δίκη. Η Υβόν, νιώθοντας ένοχη επειδή πήρε τα χρήματα από τον Τσάρλι, τρέχει έξω από το δικαστήριο με δάκρυα και προσπαθεί να κρατηθεί μακριά από αυτόν. Αλλά ο Τσάρλι, πλέον απελπιστικά ερωτευμένος με την σερβιτόρα, τη βρίσκει στο εστιατόριο και της λέει ότι τα χρήματα δεν σημαίνουν τίποτα για αυτόν και τότε δηλώνουν την αγάπη τους ο ένας για τον άλλον. 

Ενώ συζητούν για το μέλλον τους στο εστιατόριο, είναι αρκετά ευγενικοί για να προσφέρουν σε έναν πεινασμένο και φτωχό πελάτη μια σούπα, την οποία τρώει στο ειδικό τραπέζι. Ο φτωχός πελάτης δεν είναι άλλος από τον μεταμφιεσμένο δημοσιογράφο Άντζελ Ντούπρι, ο οποίος φωτογραφίζει το ζευγάρι και στις εφημερίδες της επόμενης ημέρας επαινούνται δημόσια για την προθυμία τους να ταΐσουν έναν πεινασμένο και φτωχό άντρα ακόμα και στην πιο δύσκολη τους ώρα. Ακριβώς την ώρα που ο Τσάρλι και η Υβόν εγκαταλείπουν και μετακομίζουν από την πόλη, οι πολίτες της Νέας Υόρκης, χωρίς αμφιβολία, συγκινημένοι από τη γενναιοδωρία του ζευγαριού, στέλνουν στον αστυνομικό και τη σερβιτόρα χιλιάδες επιστολές με ποσά συνολικού ύψους περίπου 600.000 δολαρίων.

Αφού ο Τσάρλι και η Μιούριελ χωρίζουν, ο νέος σύζυγος της Μουριέλ, ο Τζακ Γκρος, εξαφανίζεται με όλα τα χρήματά της, αποκαλύπτοντας ότι ήταν ένας απατεώνας. Στη συνέχεια η Μουριέλ μετακομίζει με τη μητέρα της στο Μπρονξ και επιστρέφει στην παλιά της δουλειά ως μανικιούρ. Ο πρώην σύζυγος της Υβόν, Έντι Μπιάσι καταλήγει να γίνει οδηγός ταξί. Ο Τσάρλι επιστρέφει ευτυχισμένος στην αστυνομία και η Υβόν διεκδικεί την ιδιοκτησία του  εστιατορίου. Στο τέλος της ταινίας, ο Τσάρλι και η Υβόν παντρεύονται και ξεκινούν το μήνα του μέλιτος όπου απογειώνονται από το Central Park με ένα αερόστατο που φέρει τον τίτλο της εφημερίδας The New York Post «Ο μπάτσος παντρεύτηκε την σερβιτόρα», λίγο πριν τη λήξη των τίτλων.

 Διανομή ρόλων 

Νίκολας Κέιτζ ως Τσάρλι Λανγκ
Μπρίτζετ Φόντα ως Υβόν Μπιάσι 
Ρόζι Πέρες ως Μιούριελ Λανγκ
Γουέντελ Πιρς ως Μπο Γουίλιαμς
Άιζακ Χέιζ ως Άντζελ Ντούπρι
Στάνλεϊ Τούτσι ως Έντι Μπιάσι 
Σέιμουρ Κάσελ ως Τζακ Γκρος
Τζέι Φρίμαν ως Σαλ
Ρεντ Μπάτονς ως Γουόλτερ
Ρίτσαρντ Τζένκινς ως Σι Βέρνον
Τσαρλ Μπους ως Τίμμι
Μπεατρίς Βίντι ως Δικαστής
Γουίλι Κόλον ως Δήμαρχος
Φρανκ Πελεγκρίνο ως μετρ του εστιατορίου Water's Edge
Ανν Ντάουντ ως Κάρολ
Λιμ Κέι Τονγκ ως Σαν


 Παραγωγή 
 Κινηματογράφηση 
Το εστιατόριο όπου εργάζεται η Υβόν στην ταινία κατασκευάστηκε σε χώρο στάθμευσης στη γωνία του N. Moore St. και West Broadway στη συνοικία Τριμπέκα του Μανχάταν.Boyle, Wickham, "Hollywood returns to Tribeca's 'Enchanted' corner", downtown express, June 16–22, 2006 (19:5). Retrieved 2019-03-31.

 Μουσική 
Το άλμπουμ soundtrack κυκλοφόρησε από την Columbia Records / Sony Records στις 19 Ιουλίου 1994.
 "Young at Heart" - Τόνι Μπένετ και Σον Κόλβιν
 "They Can't Take That Away From Me" - Μπίλι Χόλιντεϊ
 "Now It Can Be Told" - Τόνι Μπένετ
 "Swingdown, Swingtown" - Γουίντον Μαρσάλις
 "She's No Lady" - Λάιλ Λόβετ
 "Always" - Τόνι Μπένετ
 "Overture" - Κάρτερ Μπάργουελ
 "I Feel Lucky" - Μαίρη Τσάπιν Κάρπεντερ
 "Round of Blues" - Σον Κόλβιν
 "The Search" - Κάρτερ Μπάργουελ
 "Young at Heart" - Φρανκ Σινάτρα

 Υποδοχή 
 Κριτικές 
Ο ιστότοπος συλλογής κριτικών Rotten Tomatoes, δίνει βαθμολογία (Αυγούστος 2021) θετικής έγκρισης 71% βασισμένες σε 34 κριτικές με μέσο όρο 6.80/10.

Ο Πίτερ Τράβερς του περιοδικού Rolling Stone έδωσε μια αρνητική κριτική για την ταινία και σημειώνει: «Δυστυχώς, ο Μπέργκμαν δεν μπορεί να κάνει πολλά με ένα σενάριο της Τζέιν Άντερσον που μειώνει την Περέζ σε κλισέ, τον Κέιτζ και τον Φόντα σε παρωδία του Κεν και της Μπάρμπι και το ενδιαφέρον μας για το τι μπορεί να τους συμβεί να κρυώσει γρήγορα». 

Ο Σταύρος Γανωτής έδωσε μια μεικτή κριτική στην ταινία όπου αναφέρει μεταξύ άλλων: «Η ταινία είναι μια μικρή «κλασική» για εορταστικές ημέρες, χωρίς να χρειάζεται να είναι αυτό που λέμε πραγματικά καλή. Γιατί πέρα από την ορθή ανατύπωση των επιρροών της και την κεντρική ιδέα, πάσχει σε πολλά σημεία από σεναριακές ευκολίες.» 

 Πραγματικό περιστατικό 
Το 1984, η Φύλλις Πέντζο ήταν σερβιτόρα σε μια πιτσαρία που συχνάζουν οι αστυνομικοί της Νέας Υόρκης. Τον Μάρτιο εκείνου του έτους, ο αστυνομικός Ρόμπερτ Κάνινγχαμ, τακτικός πελάτης και παλιός φίλος της Πέντζο, πρότεινε στους δύο να χωρίσουν ένα λαχείο, ο καθένας από τους οποίους επέλεξε τρεις από τους έξι αριθμούς, αντί να της αφήσει φιλοδώρημα. Η Πέντζο συμφώνησε, και αν και το ξέχασε αργότερα, όταν ο Κάνινγχαμ ανακάλυψε ότι το δελτίο τους είχε κερδίσει 6 εκατομμύρια δολάρια, τίμησε την προφορική συμφωνία τους και μοίρασε τα χρήματα  με την Πέντζο.

Πέρα από αυτή τη βασική πτυχή, η ταινία είναι εντελώς φανταστική, με τα υπόβαθρα των χαρακτήρων της ταινίας και τα γεγονότα που απεικονίζονται στην ταινία μετά την κλήρωση του λόττο να μην μοιάζουν με τις πραγματικές ζωές των Πέντζο και Κάνινγχαμ. Ως αποτέλεσμα, ούτε η Πέντζο ούτε ο Κάνινγχαμ ήταν σε θέση να δώσουν την άδεια τους να γυριστεί η ταινία, ούτε είχαν δικαίωμα να εισπράξουν δικαιώματα από τα έσοδά της.David, Will. (2004, June 26). "Lottery spouse dies in roof fall", The Journal News Οι τελευταίοι τίτλοι της ταινίας περιλαμβάνουν μια δήλωση αποποίησης που δηλώνει ότι αν και η ταινία ήταν εμπνευσμένη από πραγματικά γεγονότα, κατά την παραγωγή τόσο η Πέντζο όσο και ο Κάνινγχαμ ήταν ευτυχώς παντρεμένοι με τους αντίστοιχους συζύγους τους.

 Παραπομπές 

 Εξωτερικοί σύνδεσμοι 


Κατηγορία:Ταινίες του 1994
Κατηγορία:Αμερικανικές ταινίες της δεκαετίας 1990
Κατηγορία:Αμερικανικές ρομαντικές κωμικές ταινίες
Κατηγορία:Αγγλόφωνες ταινίες
Κατηγορία:Ταινίες παραγωγής TriStar Pictures
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες βασισμένες σε πραγματικά γεγονότα
Κατηγορία:Ταινίες γυρισμένες στη Νέα Υόρκη
Κατηγορία:Ταινίες γυρισμένες στο Νιου Τζέρσεϊ